De danske badminton-mænd er fortsat de bedste på kontinentet. Det blev slået fast med al tydelighed, da danskerne søndag vandt 3-0 over Tyskland i finalen ved hold-EM i Amsterdam. Dermed gik Danmark, som stillede med et hold uden Peter Gade, igennem turneringen med fem klare sejre og tabte ikke en eneste kamp undervejs. Den formstærke danmarksmester Jan Ø. Jørgensen slog takten an, da han blot var en halv time om at feje verdensranglistens nummer 14, Marc Zwiebler, af banen med en sejr på 21-11, 21-14. Større problemer havde Carsten Mogensen og Mathias Boe i herredoublen mod Ingo Kindervater og Johannes Schöttler, der vandt første sæt, inden danskerne fik styr på kampen, som de vandt efter tre sæt og en lille times spil. Hans-Kristian Vittinghus satte tingene endelig på plads med en sejr i anden single over Dieter Domke, der blev slået 21-19, 21-15 på 34 minutter. Dermed blev der endnu engang ikke brug for anden herredouble med Mads Conrad og Jonas Rasmussen samt tredje single Viktor Axelsen, da finalen allerede var afgjort efter tre kampe.

Referat:
Danmarks herrespillere har genvundet EM i badminton efter en sikker sejr over Tyskland i finalen i Amsterdam.